Knossos
Knossos (kreeka keeles Κνωσός [knoˈsos], ladina keeles Cnossus) on suurim pronksiaja arheoloogiamälestis Kreetal. Knossoses asus Minose kultuuri kesk- ja hilisjärgust pärinev suur palee (20. sajand – 1400 eKr). Paikkonna avastas 1878. aastal Minos Kalokairinos (Μίνως Καλοκαιρινός). Esimesed arheoloogilised väljakaevamised algasid 1900. aastal ning kestsid Briti arheoloog Sir Arthur Evansi (1851–1941) juhtimisel 35 aastat.